Hondjie slagoffer van roekelose bestuurder | News24
Hondjie slagoffer van roekelose bestuurder
'n Jack Russell-hondjie wat per ongeluk by sy eienares se erf in die pad beland het, is Sondag deur 'n roekelose bestuurder doodgery en in die pad agtergelaat. Foto: MARINDA HOUGH
IN die jongste voorval van nalatige bestuur in Jeffreysbaai is 'n klein Jack Russell-hondjie wat per ongeluk by sy eienares se erf in die pad beland het, Sondag deur 'n roekelose bestuurder aan die regterkant van Mopanie-straat in Wavecrest doodgery en in die pad agtergelaat.
Marinda Hough van dié woongebied het Saterdagmiddag, na 'n dringende oproep, vir haar ouers wat in die bediening is, gevra om onverwyld na 'n bejaarde gemeentelid te gaan. Die vrou het in haar badkamer geval en vir die grootste deel van die dag in haar bad deurgebring. Toe hulle haastig vertrek, het die opregte Jack Russell by die oop hek uitgeglip en is skynbaar byna dadelik daarna deur 'n motoris aan die regterskouer van die pad doodgery.
Daar is 'n enkele sterk remmerk van omtrent 'n halwe meter op die teerpad. Dit lyk asof die regtervoorwiel oor die hondjie se kop gery het, omdat daar 'n groot bloedplas en dele van die brein op die toneel agtergelaat is. Dit is moeilik om te verklaar waarom die dier feitlik heel regs van die pad raakgery is deur 'n motor wat links moes ry, en getuienis dui daarop dat die daad doelbewus gepleeg is.
Verskeie inwoners en besoekers kan getuig teen watter geweldige spoed motoriste in Mopanie- en ander strate, soos Dogwood en Noorsekloof, jaag. Dis is 'n uiters gevaarlike sone, omdat daar verskeie van die huise se uitgange na die strate om 'n skerp draai geleë is. Die pad is nie breed genoeg om 'n voertuig wat by 'n erf wil indraai, kans te gee totdat die hek oopgaan nie. Die spoed waarteen gejaag word, stel nie net sulke motors nie, maar ook voetgangers en hulle diere aan leibande in gevaar. Om nie eers van spelende kinders te praat nie.
Marinda sê sy besef die hondjie het per ongeluk uitgekom, maar dat enige motoris teen so 'n spoed van bo-af kan kom, 'n diertjie dood-ry en dan summier wegjaag, is koelbloedig en onaanvaarbaar. Die jaer het blykbaar gemaak dat hy of sy vinnig wegkom, want die diertjie se liggaam was nog warm 'n tyd na dit gevind is. Die tydsverloop dui daarop dat geen poging aangewend is om na 'n eienaar te soek nie. Dit skyn asof die motoris nie eens moeite gedoen het om te stop nie. Sy vra dat, as daar enige ooggetuie was, hulle haar deur Kouga Express sal kontak, sodat sy die saak kan opvolg.
"My hart is stukkend oor my hondjie, maar my eintlike besorgdheid gaan oor die kinders wat dikwels in die straat speel en ook in ander stiller strate. Dit sal 'n ramp wees as die jaag-duiwels een van hulle tref," sê Marinda, ook 'n plaaslike predikant.
Maandag het daar ook in St Francisbaai 'n soortgelyke ongeluk plaasgevind.
Dit is stellig lankal tyd dat roekelose jaag-duiwels in Jeffreysbaai en omgewing deur streng wetstoepassing vasgevat word. Stop- en ander tekens word gereeld bloot geïgnoreer, daar word sinneloos by sirkels bestuur en baie mense skyn nie te weet wat 'n geel robotlig beteken nie. Veral in Jeffreysbaai is 'n kultuur van swak bestuur. Ongelukkig doen vakansiegangers mee. Die publiek wat erns maak met verstandige padgebruik, het sekerlik die reg om te eis dat Jeffreysbaai se oortredende padgebruikers ten strengste gestraf word.